作者:方岳
標題:賀新涼・賀新郎
內容:天意然乎否。待相攜、風煙五畝，招邀迂叟。屋上青山花木野，儘可兩朋三友。笑老子、只堪棋酒。似恁疏頑何為者，向人前、不解高叉手。寧學圃，種菘韭。春猿秋鶴皆依舊。怪吾今，鬢已成絲，膽還如鬥。誰與廬山麾之去，爾輩何留之有。黯離緒、暮江搔首。非我督郵猶束帶，這一歸、更落淵明後。君試問，長亭柳。